CELEX: C2007/117/39
Language: da
Date: 2007-05-26 00:00:00
Title: Sag T-83/07: Sag anlagt den 14. marts 2007 — Kliq Reïntegratie (under konkurs) mod Kommissionen

26.5.2007   
            
            
               DA
            
            
               Den Europæiske Unions Tidende
            
            
               C 117/25
            
         Sag anlagt den 14. marts 2007 — Kliq Reïntegratie (under konkurs) mod Kommissionen
   (Sag T-83/07)
   (2007/C 117/39)
   Processprog: nederlandsk
   Parter
   
      Sagsøger: Dr. Jean Leon Marcel Groenewegen som kurator for Kliq Reïntegratie BV under konkurs (Amersfoort, Nederlandene) (ved advocaten G. van der Wal og T. Boesman)
   
      Sagsøgt: Kommissionen for De Europæiske Fællesskaber
   Sagsøgerens påstande
   
               —
            
            
               Kommissionens beslutning af 19. juli 2006 i sag C 30/2005 annulleres.
            
         
               —
            
            
               Kommissionen for De Europæiske Fællesskaber tilpligtes at betale sagens omkostninger.
            
         Søgsmålsgrunde og væsentligste argumenter
   Sagsøgeren anfægter Kommissionens beslutning 2006/939/EF af 19. juli 2006 om en støtteforanstaltning anmeldt af Nederlandene til fordel for KG Holding NV (1).
   Den foretagne støtteforanstaltning vedrørte en omstruktureringsstøtte, som Nederlandene ville yde KG Holding NV ved et tidligere godkendt redningslån og ved at konvertere den påløbne rente til egenkapital. I den anfægtede beslutning erklærer Kommissionen støtteforanstaltningen i form af omstruktureringsstøtten for uforenelig med fællesmarkedet.
   Kommissionen fastslår ligeledes, at Nederlandene skal træffe alle nødvendige foranstaltninger til at kræve, at den del af den støtte, som KG Holding NV har overdraget til sit datterselskab Kliq BV i form af et redningslån, som er konverteret til egenkapital, tilbagebetales af KG Holding NV og Kliq BV, og at Nederlandene hos kurator registrerer sin fordring på KG Holding NV og/eller Kliq Reïntegratie.
   Sagsøgeren anfører i stævningen for det første, at Kommissionen har begået fejlskøn, hvorfor den anfægtede beslutning er utilstrækkeligt begrundet og i strid med artikel 87, stk. 1, EF. Kommissionen har ifølge sagsøgeren navnlig med urette bestemt, at Nederlandene hos kurator registrerer sin fordring på KG Holding NV og Kliq Reïntegratie til et beløb af 35,75 mio. EUR som kreditor i konkursboet.
   Sagsøgeren anfører i den forbindelse, at den nederlandske stat ikke har nogen fordring på Kliq Reïntegratie. Kliq Reïntegratie er derudover ikke en virksomhed, der modtager statsstøtte, og anses heller ikke af Kommissionen for at være det i i den anfægtede beslutning. Der er derfor ikke grundlag for, at staten stiller krav om tilbagebetaling over for Kliq Reïntegratie eller for anvendelse af navnlig punkt 23, litra d), i Fællesskabets rammebestemmelser for statsstøtte til redning og omstrukturering af kriseramte virksomheder (2) på Kliq Reïntegratie.
   Det er ligeledes uklart, om Kommissionen i den anfægtede beslutning med hensyn til Kliq Reïntegratie finder, at der er tale om ulovlig støtte på 35,75 mio. EUR, som skal tilbagesøges af Nederlandene, eller om der er tale om redningsstøtte, som Kommissionen godkender i den anfægtede beslutning i henhold til punkt 23, litra d), i Fællesskabets rammebestemmelser for statsstøtte til redning og omstrukturering af kriseramte virksomheder (3). Endvidere har Kommissionen i sin beslutning af 16. december 2003 (4) ifølge sagsøgeren samtykket i, at dette beløb blev anvendt til finansiering af afvikling af personale og tilbagekøb af Kliq Rëintegraties overflødige kontrakter, og at Kliq Rëintegratie derefter afvikles.
   For det andet har Kommissionen med urette undladt at fastslå, at den angivelige støtte påvirker konkurrencen og samhandelen mellem medlemsstaterne, eller Kommissionen udtalelser herom er i hvert fald utilstrækkeligt begrundet.
   For det tredje har Kommissionen med urette bestemt, at den angivelige støtte på 35,75 mio. EUR skal kræves tilbagebetalt af KG Holding og/eller Kliq Reïntegratie ved registrering af disse fordringer i konkursboet. Ved KG Holdings, Kliq Reïntegraties og Kliq BVs konkurs er krav om tilbagebetaling af de angivelige støttebeløb varigt umuliggjort og vil under alle omstændigheder være blevet formålsløs i den forstand, at tilbagesøgning ved registrering i de nævnte selskabers konkursboer ikke er nødvendig og endog helt overflødig for at bringe konkurrencefordrejningen til ophør.
   For det fjerde har Kommissionen med urette og retligt urigtigt udtalt sig om en kontokurant — kreditfacilitet på 17 mio. EUR, som allerede ved Nederlandenes oprettelse af KG Holding blev tildelt KG Holding i overensstemmelse med reglerne for statsstøtte og ikke var en del af den i den anfægtede beslutning undersøgte foranstaltning.
   
      (1)  EUT L 366, s. 40.
   
      (2)  EFT 1999 C 288, s. 2.
   
      (3)  EFT 1999 C 288, s. 2.
   
      (4)  Støtteforanstaltning N 510/2003 — Redningsstøtte til Kliq Holding NV (EUT 2004 C 33, s. 8).